Ihr wisst doch, dass uns die Franzose  De Munda®twald net wollen losse,  Weil der so arisch wertvoll is;  Drum machen se aa so e Gschiss  Un schtreiten um Besitzschtands-Rechte  Un dun des vor Gericht ausfeschde.  Debei is es doch jedem klar,  Dass seller Wald ur-pälzisch war,  Es war un is un bleiwe soll.  Den zu verliere wär zu doll,  Weil dort die pälzer Schprich dun wachse  Im Wald   glaabts nor, ich du net flachse.  En Pälzer, der in unsre Daache  E Herz hot do mol mitzumache  An so me Pälzer Schprich-Wettstreit,  Der braucht net selwer dichte heit,  Der fahrt bei Nacht, mit Vollmond halt,  Ganz häämlich in de Munda®twald.  Dort wachsen uf de pälzer Bääm  Die Schprich un Theme, ganz bequem,  Mer braucht se bloß noch abzuplicke  Un sich am Borrem nooch ne bicke.  Des glaabscht net? Ei des is so wohr,  Wie selli Gschicht vum  vorsche Johr,  Wo enner emme Haufe Leit  Hot weisgemacht  war des net gscheit?   Im Munda®twald, die Elwedritsche  Die deeten uff de Äschd rumritsche  Un jedesmol, des sin kä Bosse,  En pälzer Schpruch dann falle losse.  Mer bräucht se bloß noch uffzuhewe,  En Briefumschlach drumrumzuklewe  Un mit de Poschd nooch Dannstadt schicke.  Die Jüry det e Aach zudricke,  Wann an dem Dialekt-Gedicht  Noch klebt e bissel Vochelmischt,  Denn schließlich gilt  des Vochel-Wunder  Bei Pälzer net als Schprich un Plunder,  Sondern als hochprozentisch wohr  Un des schun iwwer hunnert Johr.